CELEX: 22021D1316
Language: sl
Date: 2021-08-02 00:00:00
Title: Sklep št. 1/2021 Odbora za carinsko sodelovanje ESA-EU z dne 2. avgusta 2021 o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani, zaradi upoštevanja posebnih razmer na Mauritiusu v zvezi s soljenim atunom [2021/1316]

10.8.2021   
               
               
                  SL
               
               
                  Uradni list Evropske unije
               
               
                  L 287/13
               
            
         SKLEP št. 1/2021 ODBORA ZA CARINSKO SODELOVANJE ESA-EU
         z dne 2. avgusta 2021
         o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani, zaradi upoštevanja posebnih razmer na Mauritiusu v zvezi s soljenim atunom [2021/1316]
         ODBOR ZA CARINSKO SODELOVANJE JE –
         ob upoštevanju Začasnega sporazuma o določitvi okvira za sporazum o gospodarskem partnerstvu med državami Vzhodne in Južne Afrike (v nadaljnjem besedilu: države ESA) na eni strani ter Evropsko skupnostjo in njenimi državami članicami na drugi strani ter zlasti člena 43(4) Protokola 1 k Sporazumu,
         ob upoštevanju naslednjega:
         
                     (1)
                  
                  
                     Začasni sporazum o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Začasni sporazum) se od 14. maja 2012 začasno uporablja med Unijo ter Republiko Madagaskar, Republiko Mauritius, Republiko Sejšeli in Republiko Zimbabve. Prav tako se od 7. februarja 2019 začasno uporablja med Evropsko unijo in Zvezo Komori.
                  
               
                     (2)
                  
                  
                     Protokol 1 k Začasnemu sporazumu med EU in ESA o opredelitvi pojma „izdelki s poreklom“ in načinih upravnega sodelovanja je bil spremenjen s Sklepom št. 1/2020 Odbora SGP z dne 14. januarja 2020 z učinkom od 31. marca 2020 (2).
                  
               
                     (3)
                  
                  
                     V skladu s členom 44(1) Protokola 1 lahko Odbor za carinsko sodelovanje ESA-EU sprejme sklep o odobritvi odstopanja od pravil o poreklu iz navedenega protokola.
                  
               
                     (4)
                  
                  
                     Odbor za carinsko sodelovanje ESA-EU je 2. oktobra 2017 sprejel Sklep št. 2/2017 o odobritvi odstopanja od pravil o poreklu za 120 ton soljenega atuna, uvoženega v Evropsko unijo od 2. oktobra 2017 do 1. oktobra 2018.
                  
               
                     (5)
                  
                  
                     Odbor za carinsko sodelovanje ESA-EU je 14. januarja 2019 sprejel Sklep št. 1/2019 o odobritvi drugega odstopanja od pravil o poreklu za 100 ton soljenega atuna, uvoženega v Evropsko unijo od 14. januarja 2019 do 13. januarja 2020.
                  
               
                     (6)
                  
                  
                     Odbor za carinsko sodelovanje ESA-EU je 5. maja 2020 sprejel Sklep št. 1/2020 o odobritvi tretjega odstopanja od pravil o poreklu za 100 ton soljenega atuna, uvoženega v Evropsko unijo od 5. maja 2020 do 4. maja 2021.
                  
               
                     (7)
                  
                  
                     Mauritius je 31. marca 2021 v skladu s členom 44(1) Protokola 1 k Začasnemu sporazumu vložil četrti zahtevek za odstopanje od pravil o poreklu za 120 ton soljenega atuna pod tarifno številko HS 0305 69 za uvoz v Unijo od junija 2021 do junija 2022. Mauritius je 17. maja 2021 v odgovor na dopis Komisije predložil dodatne informacije.
                  
               
                     (8)
                  
                  
                     Mauritius v svojem zahtevku ponovno izpostavlja ponavljajoče se težave pri pridobivanju virov za izpolnjevanje pravil o poreklu. Sklicuje se zlasti na nerazpoložljivost barracoote s poreklom iz Unije ali Mauritiusa in na nedobičkonosnost naložb v plovila za izpolnitev pogojev iz člena 6(2) Protokola 1 za ribolov barracoote. Mauritius trdi, da je barracoota iz drugih afriških, karibskih in pacifiških držav, ki izvajajo SGP (v nadaljevanju: druge države AKP, ki izvajajo SGP) in s katerimi je mogoča kumulacija, predraga (npr. barracoota iz Namibije) ali ne izpolnjuje zahtev glede kakovosti in redne dobave. Mauritius ugotavlja, da lahko za svojo predelovalno industrijo še naprej nabavlja surovine brez porekla, in sicer natančneje barracooto, uvoženo iz Nove Zelandije. Po podatkih, ki jih je predložil Mauritius, dodana vrednost na Mauritiusu predstavlja le 17,5 % vrednosti končnih izdelkov.
                  
               
                     (9)
                  
                  
                     Člen 44(1) Protokola 1 določa, da lahko Odbor za carinsko sodelovanje sprejme odstopanja od Protokola, kadar to upravičuje razvoj obstoječih industrij ali ustvarjanje novih industrij v državah ESA, Unija pa bi se morala pozitivno odzvati na vse zahtevke držav ESA, ki so ustrezno utemeljeni v skladu z navedenim členom in ne morejo povzročiti resne škode obstoječi industriji Unije.
                  
               
                     (10)
                  
                  
                     V členih 44(3) in (5) Protokola 1 je dodano, da se pri obravnavi zahtevkov upoštevajo zlasti geografski položaj zadevne države ESA z naklonjenostjo otoškim državam ESA ter primeri, v katerih bi uporaba obstoječih pravil o poreklu znatno vplivala na zmožnost obstoječe industrije v državi ESA, da nadaljuje svoj izvoz v Unijo.
                  
               
                     (11)
                  
                  
                     Po analizi je bilo ugotovljeno, da bi uporaba obstoječih pravil o poreklu za zadevne izdelke vplivala na zmožnost obstoječe majhne industrije proizvodnje soljenega atuna na Mauritiusu, da nadaljuje z izvozom v Unijo. Upoštevati bi bilo treba geografski položaj Mauritiusa, ki je majhen otok, oddaljen od izvoznih trgov in virov uvoza. Zahtevano odstopanje ne bi povzročilo resne škode obstoječi industriji Unije, predhodno odobrena odstopanja pa niso presegala petih let.
                  
               
                     (12)
                  
                  
                     Vendar bi odstopanja, predvidena v členu 44 Protokola 1, morala ostati začasna rešitev in se ne bi smela uporabljati kot način za trajno spreminjanje dogovorjenih pravil o poreklu.
                  
               
                     (13)
                  
                  
                     Kljub temu pa v zahtevku in nadaljnjih pojasnilih Mauritiusa niso navedeni nobeni konkretni ukrepi, ki so bili sprejeti za odpravo obstoječih razmer in trajno izpolnjevanje dogovorjenih pravil o poreklu. Mauritius navaja, da razvoj lastnega ladjevja za lov barracoote ni izvedljiv in da je izpolnjevanje pravila o poreklu v prihodnosti odvisno od možnosti sklenitve poslovnih sporazumov z namibijskimi dobavitelji ali od prepričevanja flote EU, ki deluje v regiji, da lovi barracooto.
                  
               
                     (14)
                  
                  
                     Iz navedenih razlogov bi moralo biti to odstopanje zadnje, ki je odobreno za iste izdelke in pod enakimi pogoji.
                  
               
                     (15)
                  
                  
                     Mauritius je zaprosil za odstopanje za 120 ton soljenega atuna za obdobje 2021/2022. Glede na dejansko uporabo prejšnjega odstopanja, ki izhaja iz Sklepa št. 1/2020, se ne zdi primerno povišati kvote za zahtevano obdobje v primerjavi s kvoto, dodeljeno za obdobje 2020/2021. Zato bi bilo treba Mauritiusu odobriti odstopanje za 100 ton soljenega atuna pod tarifno številko 0305 69 za eno dodatno leto, kar bi obstoječi industriji omogočilo, da še naprej izvaža v Unijo.
                  
               
                     (16)
                  
                  
                     Izvedbena uredba Komisije (EU) 2015/2447 (3) določa pravila za upravljanje tarifnih kvot. Ta pravila bi bilo treba uporabljati pri upravljanju količine, za katero se s tem sklepom odobri odstopanje.
                  
               
                     (17)
                  
                  
                     Za zagotovitev učinkovitega spremljanja izvajanja odstopanja bi morali organi Mauritiusa Komisiji redno sporočati podrobne podatke o izdanih potrdilih o gibanju blaga EUR.1 ali izjavah na računu, izdanih za zadevne izdelke –
                  
               SPREJEL NASLEDNJI SKLEP:
         
            Člen 1
            Z odstopanjem od Protokola 1 k Začasnemu sporazumu in v skladu s členom 44(1) navedenega protokola se soljeni atun pod tarifno številko HS 0305 69 (oznaka KN 0305 69 80), proizveden iz atuna brez porekla (barracoota) pod tarifno številko HS 0303 89, šteje kot izdelek s poreklom iz Mauritiusa v skladu s pogoji, določenimi v členih 2 do 5 tega sklepa.
         
         
            Člen 2
            Odstopanje iz člena 1 se uporablja za obdobje enega leta od datuma sprejetja tega sklepa za izdelek in količino iz Priloge k temu sklepu, ki sta deklarirana za sprostitev v prosti promet v Uniji iz Mauritiusa.
         
         
            Člen 3
            Količina iz Priloge se upravlja v skladu s členi 49 do 54 Izvedbene uredbe Komisije (EU) 2015/2447.
         
         
            Člen 4
            Carinski organi Mauritiusa izvajajo količinske preglede izvoza izdelkov iz člena 1.
            Pred koncem meseca, ki sledi posameznemu četrtletju, carinski organi Mauritiusa Komisiji prek sekretariata Odbora za carinsko sodelovanje posredujejo izjavo o količinah, za katere so bila na podlagi tega sklepa izdana potrdila o gibanju blaga EUR.1 ali izjave na računu, ter zaporedne številke navedenih potrdil ali sklicne številke navedenih izjav na računu.
         
         
            Člen 5
            Polje 7 potrdila o gibanju blaga EUR.1 ali izjave na računu, izdane v skladu s tem sklepom, vsebuje eno od naslednjih navedb:
            „Derogation – Decision No 1/2021 of the ESA-EU Customs Cooperation Committee of 2 August 2021“;
            „Dérogation – Décision no 1/2021 du Comité de Coopération Douanière AfOA-UE du 2 août 2021“.
         
         
            Člen 6
            
               1.   Mauritius in Unija vsak zase sprejmeta ukrepe, potrebne za izvajanje tega sklepa.
            
            
               2.   Če Unija na podlagi objektivnih informacij odkrije nepravilnosti, goljufije ali ponavljajoče se nespoštovanje obveznosti iz člena 4, lahko zahteva začasno opustitev odstopanja iz člena 1 v skladu s postopkom iz člena 22(5) in (6) Začasnega sporazuma.
            
         
         
            Člen 7
            Odstopanje iz člena 1 se ne obnovi.
         
         
            Člen 8
            Ta sklep začne veljati 2. avgusta 2021.
         
         
            V Bruslju, 2. avgusta 2021
            
               Beryl Shirley SAMSON
               
                  predstavnica držav ESA
               
               
                  v imenu držav ESA
               
            
            
               Jean-Michel GRAVE
               
                  Evropska komisija
               
               
                  v imenu Evropske unije
               
            
         
         
            (1)  UL L 111, 24.4.2012, str. 2.
         
            (2)  UL L 93, 27.3.2020, str. 1.
         
            (3)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).
      
      
         
            PRILOGA
            
                        Zaporedna št.
                     
                     
                        Oznaka KN
                     
                     
                        Oznaka TARIC
                     
                     
                        Opis blaga
                     
                     
                        Obdobje
                     
                     
                        Neto teža
                        (v tonah)
                     
                  
                        09 1611
                     
                     
                        ex 0305 69 80 
                     
                     
                        25
                     
                     
                        atun (barracoota), soljen
                     
                     
                        7.8.2021–6.8.2022
                     
                     
                        100